CELEX ID: 32010R1238
Publication Date: 2010-12-15

Document Text:
EUROOPA PARLAMENDI JA NÕUKOGU MÄÄRUS (EL) nr 1238/2010,
15. detsember 2010,
millega muudetakse nõukogu määruse (EMÜ) nr 2658/87 I lisa seoses tollimaksuvaba režiimi kehtestamisega teatavate farmatseutiliste toimeainete suhtes, mis kannavad Maailma Tervishoiuorganisatsiooni antud rahvusvahelisi vabanimetusi (INN), ja farmaatsialõpptoodete valmistamiseks kasutatavate kindlaksmääratud toodete suhtes
EUROOPA PARLAMENT JA EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 207,
võttes arvesse Euroopa Komisjoni ettepanekut,
olles edastanud seadusandliku akti eelnõu liikmesriikide parlamentidele,
toimides seadusandliku tavamenetluse kohaselt (1)
ning arvestades järgmist:
(1)
Kaubandusläbirääkimiste Uruguay voorus jõudis ühendus mitmete riikidega kokkuleppele, et tollimaksust tuleks vabastada harmoneeritud süsteemi (HS) gruppi 30 ning rubriikidesse 2936, 2937, 2939 ja 2941 kuuluvad farmaatsiatooted, samuti teatavad Maailma Tervishoiuorganisatsiooni antud rahvusvahelist vabanimetust (INN) kandvad farmatseutilised toimeained, nende teatavad soolad, estrid ja hüdraadid ning teatavad farmaatsiatööstuse vahetooted, mida kasutatakse farmaatsialõpptoodete valmistamiseks ja tootmiseks.
(2)
Arutelude protokollis esitatud tulemused kanti 1994. aasta üldise tolli- ja kaubanduskokkuleppe (GATT) Marrakechi protokollile lisatud osavõtjate tariifiloeteludesse.
(3)
Osavõtjad leppisid kokku, et arutelude protokollile allakirjutanud Maailma Kaubandusorganisatsiooni (WTO) liikmesriikide esindajad kohtuvad WTO kaubavahetuse nõukogu egiidi all tavapäraselt vähemalt iga kolme aasta järel, et vaadata läbi tollimaksuvabade toodete loetelu ning lisada sellesse konsensuse alusel uusi farmaatsiatooteid.
(4)
On toimunud kolm sellist läbivaatamist ja nende tulemusel on tollimaksust vabastatud teatavad täiendavad INN-ained ja farmaatsialõpptoodete valmistamiseks ja tootmiseks kasutatavad vahetooted ning mõned vahetooted on kantud INN-loetelusse ja INN-ainete soolade, estrite ja hüdraatide nimetuste ees- ja järelliidete loetelu on laiendatud.
(5)
Peeti vajalikuks neljandat ülevaatust ja seda alustati aastal 2009. Jõuti järeldusele, et tollimaksust tuleks vabastada teatavad täiendavad INN-loetelusse kuuluvad ained ja farmaatsialõpptoodete valmistamiseks ja tootmiseks kasutatavad vahetooted, peeti vajalikuks kanda mõned nendest vahetoodetest, mis on juba hõlmatud farmatseutikasektori kokkuleppe ja selle ülevaatamisega, INN-loetelusse ja laiendada INN-ainete soolade, estrite ja hüdraatide nimetuste ees- ja järelliidete loetelu.
(6)
Nõukogu 23. juuli 1987. aasta määrusega (EMÜ) nr 2658/87 (tariifi- ja statistikanomenklatuuri ning ühise tollitariifistiku kohta) (2) kehtestati kombineeritud nomenklatuur (CN) ja sätestati ühise tollitariifistiku kokkuleppelised tollimaksumäärad.
(7)
Seepärast tuleks määrust (EMÜ) nr 2658/87 vastavalt muuta.
(8)
Käesolevas määruses sätestatud meetmete kohaldamiseks alates 1. jaanuarist 2011 peaks käesolev määrus jõustuma järgmisel päeval pärast selle avaldamist,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 2658/87 I lisa kolmanda osa II jao lisasid 3, 4 ja 6 (tollimaksuvabastuse tingimustele vastavate farmaatsiatoodete loetelu) muudetakse järgmiselt:
1)
alates 1. jaanuarist 2011 laiendab liit tollimaksuvaba režiimi I lisas loetletud INN-ainetele;
2)
alates 1. jaanuarist 2011 muudetakse vastavalt II lisale ees- ja järelliidete loetelu, mille abil moodustatakse farmatseutikasektori kokkuleppe ja selle ülevaatamisega hõlmatud INN-ainete soolade, estrite ja hüdraatide nimetusi, mis on samuti tollimaksuvabad tingimusel, et need liigitatakse samasse 6-kohalisse HSi alamrubriiki kui vastavad INN-ained;
3)
alates 1. jaanuarist 2011 laiendab liit tollimaksuvaba režiimi III lisas loetletud vahetoodetele, mida kasutatakse farmaatsialõpptoodete valmistamiseks ja tootmiseks;
4)
alates 1. jaanuarist 2011 jäetakse IV lisas loetletud vahetooted välja tollimaksuvabastuse alla kuuluvate ühendite loetelust.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Seda kohaldatakse alates 1. jaanuarist 2011.
Käesolev määrus on tervikuna siduv ja vahetult kohaldatav kõikides liikmesriikides.
Strasbourg, 15. detsember 2010

EuroVoc Classification:
Level 1: 100162
100149
100147
Level 2: 100285
100215
100192
Level 3: 2519
2520
1415
4380
1455
All Concepts: 2069
2144
2773
4381
4385
5751